VENDIM
Nr. 6, datë 22.2.2023

PËR LICENCIMIN E SHOQËRISË RAJONALE UJËSJELLËS-KANALIZIME 
DURRËS SHA
(Ndryshuar me Vendimin nr.14, datë 16.5.2024; nr. 32, datë 23.9.2024; nr. 36, datë 20.11.2025)
(I përditësuar)


Në mbështetje të neneve 13, 14, 15, 16 dhe 17, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, i ndryshuar (ligji nr. 8102), VKM nr. 958, datë 6.5.2009, “Për miratimin e kategorive të licencimit dhe të procedurave për aplikim për licence” (VKM nr. 958), si dhe vendimit të Komisionit Kombëtar Rregullator nr. 29, datë 8.12.2009, “Për procedurat e dhënies dhe rinovimit të licencave profesionale për subjektet juridike e fizike që ushtrojnë veprimtari në sektorin e furnizimit me ujë dhe largimit e përpunimit të ujërave të ndotura”, e ndryshuar (rregullore e licencimit), 

KOMISIONI KOMBËTAR RREGULLATOR,

në mbledhjen e datës 22.2.2023, pasi shqyrtoi çështjen me objekt: “Mbi miratimin e vendimit ‘Për licencimin e shoqërisë rajonale Ujësjellës-Kanalizime Durrës sh.a.’”, 

KONSTATON SE:

1. Shoqëria rajonale Ujësjellës-Kanalizime Durrës sh.a., me shkresën nr. 554 prot. datë 30.1.2022, me lëndë “Kërkesë për pajisje me licencë” ka paraqitur pranë Entit Rregullator të Sektorit të Furnizimit me Ujë dhe Largimit e Përpunimit të Ujërave të Ndotura (ERRU) kërkesën për licencim.
2. Komisioni Kombëtar Rregullator (KKRR) e gjeti paraqitjen e kërkesës për licencim të shoqërisë rajonale UK Durrës sh.a. në konformitet me kriteret dhe procedurën e parashikuar në VKM-në nr. 958 dhe rregulloren e licencimit, “Për procedurat e dhënies dhe rinovimit të licencave profesionale për subjektet juridike e fizike që ushtrojnë veprimtari në sektorin e furnizimit me ujë dhe largimit e përpunimit të ujërave të ndotura”, i ndryshuar, si dhe në zbatim të parashikimeve të VKM-së nr. 302, datë 11.5.2022, “Për politikat kombëtare për riorganizimin e sektorit të furnizimit me ujë dhe të largimit, trajtimit dhe përpunimit të ujërave të ndotura” (VKM nr. 302).
3. Referuar kërkesës dhe dokumentacionit shoqërues, rezulton:
a) shoqëria rajonale Ujësjellës-Kanalizime Durrës sh.a. (NUIS M22031502M) është themeluar më datë 13.7.2022, me aksionarë Ministria e Infrastrukturës dhe Energjisë me 51%, bashkitë: Durrës me 32.47%, Shijak me 2.43%, Rrogozhinë me 2.16%, Krujë me 3.45%, Kavajë me 8.49%;
b) shoqëria rajonale UK Durrës sh.a. ofron shërbimin e furnizimit me ujë dhe largimit të ujërave të ndotura për 472,148 banorë të bashkive: Durrës, Shijak, Rrogozhinë, Krujë, Kavajë;
c) drejtues teknik i shoqërisë z. Gerald Dautaj është diplomuar në Universitetin Politeknik, në Fakultetin e Inxhinierisë së Ndërtimit, me master shkencor në “Hidroteknikë”, në vitin 2012 dhe plotëson kërkesat e VKM-së nr. 958 mbi edukimin dhe eksperiencën në profesion;
d) drejtues teknik i shoqërisë z. Bledar Metalla është diplomuar në Universitetin Politeknik, në Fakultetin e Inxhinierisë së Ndërtimit, me master shkencor në “Hidroteknikë”, në vitin 2012 dhe plotëson kërkesat e VKM nr. 958 mbi edukimin dhe eksperiencën në profesion.
4. ERRU-ja, në vlerësimin e kërkesës për licencim për herë të parë ka marrë në konsideratë përmbushjen nga ana e shoqërisë rajonale UK Durrës sh.a., të:
a) kërkesave të ligjit nr. 8102, si dhe kuadrit rregullator në fuqi, në mënyrë të veçantë plotësimin e kushteve si aftësi tekniko-profesionale, aftësi financiare të nevojshme për të përmbushur funksionet dhe për të plotësuar kushtet e licencës, përvojën në sektorin e ujësjellësve dhe kanalizimeve të mjaftueshme për të marrë përsipër detyrimet që ka licenca, si dhe mbrojtjen e interesave të konsumatorëve në lidhje me cilësinë, eficiencën, vazhdueshmërinë dhe garancinë e shërbimit;
b) kërkesave të ligjit nr. 9121, datë 28.7.2003 “Për mbrojtjen e Konkurrencës”, të ndryshuar (ligji nr. 9121) për moslejimin e abuzimit me pozitën dominuese në treg të ndërmarrjes veçanërisht në lidhje me kufizimin e tregjeve;
Për gjithë sa më sipër, Komisioni Kombëtar Rregullator, pasi arriti në përfundimin se kërkesa e shoqërisë rajonale UK Durrës sh.a. është e bazuar ligjërisht dhe plotëson kërkesat ligjore të parashikuara në kuadrin rregullator në fuqi,

VENDOSI:

1. Licencimin e shoqërisë rajonale Ujësjellës-Kanalizime Durrës sh.a. me (NUIS M22031502M), në kategoritë: 
a) kategoria A: “Për grumbullimin dhe shpërndarjen e ujit për konsum publik”;
b) kategoria B: “Për përpunimin e ujit për konsumim publik”;
c) kategoria C: “Për largimin e ujërave të ndotura”; 
d) kategoria D: “Për përpunimin e ujërave të ndotura”.
2. Shoqëria rajonale Ujësjellës-Kanalizime Durrës sh.a. autorizohet të kryejë veprimtaritë e licencuara me:
a) Drejtues ligjor: z. Olsen Kavalli; 
b) Drejtues teknik: z. Tonin Doda; 
c) Drejtues teknik: z. Migen Duka.
[bookmark: _GoBack]3. Zona e shërbimit të shoqërisë rajonale Ujësjellës-Kanalizime Durrës sh.a. janë bashkitë: Durrës, Shijak, Rrogozhinë, Krujë, Kavajë.
4. Kjo licencë është e vlefshme për një periudhë 4-vjeçare.
5. Drejtuesi ligjor i shoqërisë rajonale Ujësjellës-Kanalizime Durrës sh.a. detyrohet të nënshkruajë kushtet e licencës brenda 10 ditëve nga data e njoftimit. 
6. Ngarkohet Drejtoria Tekniko-Ekonomike të njoftojë shoqërinë rajonale Ujësjellës-Kanalizime Durrës sh.a. për marrjen e këtij vendimi.
7. Vendimi i KKRR-së nr. 344, datë 23.9.2021, “Për licencimin e shoqërisë Ujësjellës-Kanalizime Durrës sh.a.”, shfuqizohet. Vendimi i KKRR-së nr. 272, datë 30.3.2021, “Për licencimin e shoqërisë Ujësjellës-Kanalizime Krujë sh.a.”, shfuqizohet.
Ky vendim hyn në fuqi menjëherë.
Ky vendim publikohet në Fletoren Zyrtare.

KRYETAR 
Ndriçim Shani

